Jörg Roßkopf

Jörg Roßkopf (født 22. maj 1969 i Dieburg, Vesttyskland) er en tysk tidligere bordtennisspiller og nuværende tysk landstræner i samme sport.

Aktiv karriere 
Roßkopf var god i både single og double, hvor han i begyndelsen havde Steffen Fetzner som fast makker. Hans første OL var i 1988 Seoul, hvor han repræsenterede Vesttyskland, men ikke gik videre fra indledende runde i hverken single eller double. Samme år vandt han EM-bronze i single.

Året efter opnåede Roßkopf og Fetzner deres bedste resultat sammen, da de højst overraskende blev verdensmestre. I kvartfinalen besejrede de Andrzej Gubba (Polen) og Jean-Philippe Gatien (Frankrig), derpå i semifinalen kineserne Chen Longcan og Wei Quingguang, inden de i finalen sejrede med 21-18, 21-17, 21-19 over Zoran Kalinić (Jugoslavien) og Leszek Kucharski (Polen).

Fetzner og Roßkopf var igen med ved OL 1992, der blev afholdt i Barcelona, denne gang for det forenede Tyskland, og de vandt her deres indledende pulje og var dermed klar til kvartfinalen. Her besejrede de et serbisk par, hvorpå de i semifinalen vandt over sydkoreanerne Gang Hui-Chan og Lee Cheol-Seung, mens de i finalen tabte i fem sæt til kineserne Lu Lin og Wang Tao og dermed vandt sølv, deres næstbedste internationale resultat. Ved samme OL stillede Roßkopf også op i single, og efter at have vundet sin kvalifikationspulje vandt han derpå i første runde (ottendedelsfinalen) over en nordkoreaner, inden han i kvartfinalen tabte til svenske Jan-Ove Waldner (der senere vandt guld) og var ude af turneringen. Samme år vandt Roßkopf EM-titlen.

Fetzner og Roßkopfs sidste sidste OL sammen blev OL 1996 i Atlanta. Her vandt de igen deres indledende pulje og besejrede derpå et fransk par i kvartfinalen, inden de i semifinalen tabte til Lu og Wang, som de også tabte til i OL-finalen i 1992. Denne gang blev der spillet en kamp om bronzemedaljen, og her tabte de to tyskere til Lee Cheol-Seung og Yu Nam-Gyu fra Sydkorea, så de blev nummer fire. Igen deltog Roßkopf i single, og efter sejr i kvalifikationspuljen vandt han først over en franskmand, derpå over en sydkoreaner, inden han i semifinalen blev besejret af kineseren Liu Guoliang, der senere vandt guldkampen over en anden kineser, Wang Tao, mens Roßkopf sikrede sig bronze ved at besejre tjekken Petr Korbel.

Roßkopf deltog i yderligere to OL, først i 2000 i Sydney, hvor han nåede kvartfinalen i single, men ikke kom videre fra kvalifikationen med sin nye makker, Timo Boll. Ved OL 2004 i Athen kom han ikke videre fra kvalifikationen i hverken single eller double (denne gang sammen med Lars Hielscher).

Han spillede i alt 272 landskampe for Vesttyskland/Tyskland og var med til at vinde en VM-sølvmedalje (2004) og tre -bronzemedaljer (1993, 1997 og 2006) for hold samt én guld- (2007), tre sølv- (1990, 2000, 2003) og to bronzemedaljer (1992, 1994) for hold ved EM. Individuelt blev det i EM-sammenhæng til én guld- (1992) og tre bronzemedaljer (1988, 1990, 2003) ved EM foruden én guld- (1998), én sølv- (1990) og to bronzemedaljer (1994, 1996) - primært med Fetzner, dog vandt han guldet sammen med hviderusseren Vladimir Samsonov).

Videre karriere 
Efter han indstillede sin aktive elitekarriere har Roßkopf arbejdet som bordtennistræner, og han har siden 2010 været landstræner i Tyskland. Han blev i 2021 valgt som årets tyske landstræner (på tværs af sportsgrene).

OL-resultater 
 1992:  Sølv i herredouble (med Steffen Fetzner)
 1996:  Bronze i herresingle

Referencer

Eksterne henvisninger 

 Roßkopfs egen hjemmeside

Bordtennisspillere fra Tyskland
Personer fra Hessen
Deltagere for Vesttyskland ved sommer-OL 1988
Deltagere for Tyskland ved sommer-OL 1992
Deltagere for Tyskland ved sommer-OL 1996
Deltagere for Tyskland ved sommer-OL 2000
Deltagere for Tyskland ved sommer-OL 2004
Olympiske sølvmedaljevindere fra Tyskland
Olympiske bronzemedaljevindere fra Tyskland